ВОЈИН КОМАДИНА

(1933‒1997)

А

кадемик Војин Комадина рођен је 8. де­цем­бра 1933. године у Карловцу, Хрват­ска. То­ком Другог свјет­ског рата с породицом је из Кар­ловца избјегао у Бео­град, гдје је завршио основну школу, гимназију и средњу музичку шко­лу. Сту­дије композиције започео је у Београду, а завршио у Са­рајеву. Курс ком­по­­­­зи­ције завршио је у Дарм­штату, а мајсторски курс композиције на Ви­со­к­ој музичкој школи у Келну. Ра­­­­дио је као про­фесор Музичке школе у Тузли 1959–1966, уред­ник у Радио-теле­ви­зији Сарајево, а од 1968. године као спољ­ни са­рад­ник на Музичкој академији (прво као предавач, ка­сни­је као доцент). Од 1975. (до пен­зио­нисања 1983) био је стално ангажован на Музичкој академији у Сарајеву, у звању ванредног професора на предметима Композиција и Оркестрација. Био је шеф Катедре за композицију и дириговање. Предавао је на семи­на­рима Савеза му­зи­чких педагога Ју­гославије и студијским смот­ра­ма: Му­зи­чко бијенале у Загребу, Варшавске је­сени, Смотра камерне музике у Сло­ве­­нији, Смотра му­зичке омла­дине у Грожњану, гдје је во­дио курс музичке импро­­ви­за­ци­је. Од 1986. пре­да­вао је предмете Композиција и Оркестрација на Музичкој ака­демији у Ти­то­гра­ду.

Компоновањем се почео бавити још прије почетка студирања. Прво јавно извођење имао је на Радио Београду (1954). Његов опус чи­не 152 дјела ра­зли­читих форми и жанрова (дјечја музика, инструменталне и во­калне ми­ни­јатуре, оркестарска музика, цјеловечерња музичка дјела). У њи­ма се огле­дају развојне стилско-естетске фазе: национално-ро­ман­ти­чар­ска, у *Првом кон­церту за клавир и оркестар* (дипломски рад), нео­кла­си­ци­сти­чка фаза (*Сим­фо­ни­јета за гудаче*, 1960), авангардна са идиомом ју­го­сло­вен­ског фолк­лора (*Прва симфонија* *Мост*; балет *Сатана*, 1972; *Смрт мајке Ју­говића*, 1973; балет *Хасанагиница*, 1975) и стилски плурализам зрелог пе­рио­да (*Прелудијум за* *„Модру ријеку”*, 1978; *Други концерт за клавир и ор­ке­стар*, 1978; *Сим­фо­ни­ја „Његош”*, 1984; *Тражим помиловање*, 1986; *Бели ан­ђео*, 1987; *Дервиш и смрт*, 1990; *Свети Сава*, 1992; *Концерт за флауту и гу­да­че*, 1994).

Дјела су му извођена у свим културним центрима бивше Ју­го­сла­вије, али и у Ев­ропи и свијету. За двадесет дјела добио је престижне нацио­налне на­граде, из­ме­ђу осталих: награду Радио-телевизије Београд (1963), Мок­рањ­че­ву награду (1964), награду Југословенске радио-телевизије за ко­мпози­тор­ски рад (1968), Стеријину награду за сценску музику у драми *Ку­ћа оп­ла­ка­на* (1972), награду „Стеван Мокрањац” за седму руковет *Пјесме Јање Чи­чак* (1972), те награде „Четврти јули” фонда СУБНОР-а (1974) и „Јосиф Ма­рин­ко­вић” за *Бо­јана, дје­војко* (1996), посљедње композицијско дјело. Добит­ник је и Шесто­ап­рилске награде града Сарајеваза балет *Сатана* (1972) и Два­де­сет­­седмојулске награде БиХ за цјелокупни рад (1980).

Био је предсједник Удружења композитора БиХ (1979–1981), те пред­сјед­ник (1981–1982), секретар (1982–1986) и предсједник Управног одбора (1992–1993) Савеза организација композитора Југославије (СОКОЈ). За до­пи­с­ног члана Академије наука и умјетности Босне и Херцеговине изабран је 1978. године. Сарајево је напустио 1992. и од та­да је радио као редовни про­фе­сор на музичким академијама у Подгорици, Цетињу и Српс­ком (Источ­ном) Сарајеву, гдје је уједно обављао и дужност декана. Био је један од осни­вача Академије наука и умјетности Републике Српске, њен члан од 11. окто­бра 1996. и први генерални секретар ове институције.

Академик Војин Комадина преминуо је 9. фебруара 1997. у Београду.